Beplande plaasmoord gefnuikArgieffoto Vyf verdagtes tussen 21 en 39 jaar oud is in Potchefstroom in hegtenis geneem nadat hulle glo met ŉ huisplan en drie vuurwapens betrap is. “Die polisie het ŉ wenk ontvang dat die verdagtes ŉ rooftog by ŉ plaas in Viljoenskroon beplan het,” het sers. Thabo Litabe, woordvoerder van die polisie, gesê. “Die polisie van Viljoenskroon en Vredefort in die Vrystaat en Potchefstroom in Noordwes het omstreeks 12:00 reageer en strategies lede ontplooi by verskillende punte tussen Potchefstroom en Viljoenskroon. Litabe het gesê lede van die gemeenskap van die betrokke dorpe het ook saam met die polisie gewerk en die verdagtes is uiteindelik by ŉ sekere taverne in Potchefstroom opgespoor. Die verdagtes het glo ŉ paar drankies gedrink voordat hulle hul plan sou uitvoer. “Die polisie is na die taverne en het die vyf mans aangetref,” het hy gesê. “Hul voertuig, ŉ wit sedan, is deursoek en die polisie het beslag gelê op ŉ speelgoedgeweertjie, ŉ .38-rewolwer en ŉ 9 mm-pistool.” Die polisie het ook ŉ huisplan in hul motor opgespoor van die perseel waar hulle die beplande rooftog sou uitvoer. Die huis is ŉ plaashuis in Viljoenskroon. “Die mans is dadelik in hegtenis geneem,” het Litabe bygevoeg. “Hulle staan tereg op aanklag van die onwettige besit van vuurwapens en sameswering om huisbraak te pleeg.” Hulle sal Vrydagoggend in die landdroshof in Potchefstroom verskyn. “Die aanvalle op boere is ŉ baie ernstige misdaad,” het lt.genl. Thabethe Mpembe, die Vrystaatse polisiekommissaris, gesê. “Ons sal dit nie in ons provinsie duld nie. Ons sal steeds diegene wat hierdie afskuwelike dade beplan en uitvoer, in hegtenis neem.”